 NA RICHARD MUNGUTI IDARA ya mahakama imekemea kitendo cha maafisa wa polisi kuwavuruga wanahabari katika Mahakama ya Milimani mnamo Ijumaa. Wanahabari hao walikuwa wanafuatilia kesi za kushtakiwa kwa Mbunge wa Embakasi Mashariki Babu Owino, mwanaharakati Calvin Okoth Otieno almaarufu Gaucho na washukiwa wengine watano. Baada ya hakimu mkuu Lucas Onyina kuachilia Bw Owino kwa dhamana, polisi walizua ghasia na kuwavamia wanahabari na kuwatandika. Polisi walimsukuma na kumtandika mpigapicha wa Standard Collins Kweyu na kumwangusha katika ngazi za kutoka mahakamani. Pia polisi hao waliovalia magwanda na kujihami kwa marungu, mikebe ya vitoa machozi na bunduki za AK 47 walimsukuma mwanahabari wa Royal Media Services Bi Dzuya Walter. “Nyinyi ni wanahabari kitu gani? Tokeni hapa,” alisikika afisa mmoja akiwafokea wanahabari. Afisa mmoja wa polisi wa kike alifunga choo cha wanawake. Kabla ya kukifunga choo hicho, afisa huyo aliwafurusha wanawake walioingia msalani kujisaidia. Ilibidi Bw Kweyu kukaa chini huku akiuguza jeraha la goti. “Nimepigwa bila sababu nikifanya kazi yangu,” Bw Kweyu alisema huku akiguna kwa uchungu gotini. Licha ya Kweyu na Dzuya kujitambulisha ni wanahabari polisi hao waliendelea kuwasukuma na kuwavuruga. Kwenye alirejea kortini baadaye kama anajikokota. Kufuatia tukio hilo, idara ya mahakama ililaani kitendo hicho na kuwataka washika dau wote katika utekelezaji haki waheshimu uhuru wa wanahabari. “Idara ya mahakama imesikitishwa na kulaani kisa cha polisi kuwavamia wanahabari wanaohudumu katika Mahakama ya Milimani,” ilisema taarifa hiyo. Idara ya mahakama imewataka polisi waheshimu washika dau wote na kuonyesha tabia ya hali ya juu. “Vitendo vya washika dau wote vyapasa kuwa vya kudumisha sheria na kuimarisha imani ya umma katika idara ya mahakama,” ilisema taarifa kutoka kwa Idara ya mawasiliano ya mahakama. Idara ya mahakama imevihakikishia vyombo vya habari kujitolea kwake kulinda na kutunza haki za wanahabari. Mahakama imesema inapendelea kudumisha haki na uwazi katika utendakazi wake. Idara ya mahakama imesema haizuii vyombo vya habari kutangaza kesi. Hakikisho hilo la Idara ya Mahakama lilisema vyombo vya habari viko huru kueleza umma utendakazi wake kwa mujibu wa Kifungu nambari 34 cha Katiba kinachovipa vyombo vya habari haki ya kuwapasha wananchi habari zozote kuhusu kesi mbalimbali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  